D Ô V O D O V Á   S P R Á V A



Všeobecná časť


     Návrh zákona, ktorým sa mení a dopĺňa zákon č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z., predkladá Správa štátnych hmotných rezerv Slovenskej republiky (ďalej len „Správa rezerv“) v súlade s Plánom legislatívnych úloh vlády Slovenskej republiky na rok 2009, ktorý bol schválený uznesením vlády SR č. 17/2009 zo 14. januára 2009. 

	Cieľom predkladanej novely zákona o núdzových zásobách je doplnenie a precizovanie niektorých ustanovení, ktoré vyplývajú zo smernice Rady 2006/67/ES z 24. júla 2006, ktorou sa členským štátom ukladá povinnosť udržiavať minimálne zásoby ropy a/alebo ropných výrobkov (kodifikovaná smernica) a úpravy niektorých ustanovení, ktoré vyplývajú z prechodu zo slovenskej meny na euro od 1.1.2009.

V súčasnosti je v Slovenskej republike problematika núdzových zásob upravená zákonom č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z.. Uvedený zákon je  v súlade s kodifikovanou Smernicou Rady 2006/67/ES, ktorými Európske spoločenstvo zaviazalo členské krajiny povinne udržiavať núdzové zásoby ropy a ropných výrobkov (ďalej len „núdzové zásoby“) vo výške priemernej deväťdesiatdňovej spotreby vybraných ropných výrobkov a uložilo povinnosť vytvoriť v každej krajine právne predpisy umožňujúce vládam počas ropnej núdze prijať opatrenia na obmedzenie dopytu po ropných výrobkoch a tým aj ich spotreby. Prijatie Slovenskej republiky za člena Európskej únie bolo podmienené vytvorením núdzových zásob na obdobie deväťdesiat dní priemernej spotreby. Nakoľko túto podmienku Slovenská republika nespĺňala a ich vytvorenie na požadovanú úroveň predstavovalo značné finančné nároky, bolo dohodnuté prechodné obdobie do konca roku 2008 na vytvorenie príslušného množstva núdzových zásob podľa jednotlivých rokov. Toto si vyžiadalo prijať úsporné opatrenia v oblasti financií na Správe rezerv, pričom sa využili v plnej miere zdroje financovania získané predajom štátnych hmotných rezerv na základe ich reštrukturalizácie na plnenie tohto záväzku.

Tvorba núdzových zásob podľa schváleného harmonogramu na prechodné obdobie bola nasledovná:

	Rok
	Požadovaný stav ku koncu roka
v dňoch spotreby

	2001
	35 dní

	2002
	40

	2003
	47

	2004
	55

	2005
	64

	2006
	73

	2007
	82

	2008
	90




Do konca roka 2008 sa Slovenskej republike podarilo splniť záväzky stanovené v prechodnom období a v súčasnosti núdzové zásoby sú udržiavané na požadovanej úrovni 90 dní priemernej dennej spotreby Slovenskej republiky.

Z hľadiska vývoja odhadovanej priemernej dennej spotreby vybraných ropných výrobkov vo výške 6 300 ton v roku 2008 a s jej predpokladaným nárastom ročne o cca 6 %, bude potrebné skladovať nasledovné množstvá núdzových zásob, ktoré budú zodpovedať deväťdesiatim dňom spotreby Slovenskej republiky.




	V súčasnosti je financovanie tvorby a udržiavania núdzových zásob zabezpečované zo štátneho rozpočtu. Keďže financovanie núdzových zásob vzhľadom na napätosť štátneho rozpočtu je každoročne problematické, Správa rezerv v spolupráci s Ministerstvom financií SR hľadá možnosti a vhodný model systémového zabezpečenia financovania núdzových zásob s cieľom znižovať nároky na štátny rozpočet a zaistiť stabilitu financovania núdzových zásob. Okrem toho s ohľadom na dodržanie potrebnej štruktúry skladovaných núdzových zásob sa Správa rezerv potýka s problémom nedostatku vhodných skladovacích kapacít na skladovanie núdzových zásob ropných výrobkov na území Slovenskej republiky. Nedostatok skladovacích kapacít pre ropné výrobky nie je možné vzhľadom na chýbajúce finančné prostriedky štátneho rozpočtu v súčasnosti riešiť výstavbou nových skladovacích kapacít. Správa rezerv i v tejto oblasti hľadá dostupné riešenia vzhľadom na nedostatočné financovanie zo štátneho rozpočtu. Z pohľadu vývoja finančných prostriedkov štátneho rozpočtu prideľovaných Správe rezerv v minulosti a možností štátneho rozpočtu k odhadovaným finančným potrebám je zrejmé, že zabezpečiť financovanie núdzových zásob zo štátneho rozpočtu bude problematické. V prípade, že by sa v ďalšom období nepodarilo doriešiť problémy s financovaním núdzových zásob a z tohto dôvodu by Správa rezerv nemohla trvale zabezpečiť požadovaný stav núdzových zásob, mohlo by prísť k porušeniu zákona NR SR č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z., ako aj smerníc Európskej únie, za čo môže byť Slovenskej republike uložená sankcia. Z tohto dôvodu Správa rezerv v spolupráci s Ministerstvom financií SR preverujú všetky dostupné riešenia finančného zabezpečenia doplnenia núdzových zásob, potrebných skladovacích kapacít a skladovania v požadovanom rozsahu núdzových zásob. 

	Potreba prijatia tohto zákona vyplýva zo skutočnosti, že v roku 2006 Rada Európskej únie prijala kodifikovanú smernicu 2006/67/ES, ktorou sa členským štátom ukladá povinnosť udržiavať minimálne zásoby ropy a/alebo ropných výrobkov. Uvedená smernica zrušila staršiu smernicu Rady 68/414/EHS z 20. decembra 1968, ktorou sa členským štátom EHS ukladá povinnosť udržiavať minimálne zásoby ropy a/alebo ropných výrobkov v znení smernice Rady 98/93/ES zo 14. decembra 1998, z ktorej vychádzal zákon NR SR č. 170/2001 Z.z. o núdzových zásobách ropy a ropných výrobkov a o riešení stavu ropnej núdze pri jeho prijímaní v roku 2001. Vzhľadom na odlišnú úpravu povinnosti členských štátov EÚ udržiavať 90 dňové núdzové zásoby ropy a ropných výrobkov v novej smernici Rady je potrebné zmeny transponovať do slovenskej legislatívy.

	Podpisom Prístupovej zmluvy k Európskej únii (16. apríla 2003 v Atenách) sa SR zaviazala k vstupu do Hospodárskej a menovej únie a k zavedeniu spoločnej meny – euro. Dňa 7. mája 2008 Európska komisia na základe splnenia maastrichtských kritérií zo strany SR vo svojej hodnotiacej správe odporučila vstup Slovenska do eurozóny od 1. januára 2009. Zákon č. 659/2007 Z. z. o zavedení meny euro v Slovenskej republike a o zmene a doplnení niektorých zákonov bol prijatý 28. novembra 2007. Na základe ustanovení tohto zákona je potrebné vykonať úpravy meny, v ktorej sú ukladané pokuty za porušenie povinností vyplývajúcich zo zákona č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z.

Predkladaný návrh zákona bol prerokovaný s Ministerstvom financií SR a nebude mať negatívny dopad na štátny rozpočet.

Návrh zákona nebude mať vplyv na rozpočty obcí a rozpočty vyšších územných celkov.

Návrh zákona nebude mať vplyv na verejné financie, životné prostredie, zamestnanosť a na podnikateľské prostredie.

Návrh zákona je v súlade s Ústavou Slovenskej republiky, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná. Samotná problematika zákona je upravená v legislatíve Európskych spoločenstiev.
















DOLOŽKA ZLUČITEĽNOSTI
právneho predpisu
  s právom Európskych spoločenstiev a právom Európskej únie

1. Predkladateľ právneho predpisu:
Vláda Slovenskej republiky

2. Názov návrhu právneho predpisu:
Zákon, ktorým sa mení a dopĺňa zákon č. 170/2001 Z. z. o núdzových zásobách ropy a  ropných výrobkov a o riešení stavu ropnej núdze v znení zákona č. 240/2006 Z. z.

3. Problematika návrhu právneho predpisu:
a) je upravená v práve Európskych spoločenstiev
- v primárnom práve:
bezpredmetné
- v sekundárnom práve:
Smernica Rady (ES) 2006/67/ES zo dňa 24. júla 2006, ktorou sa členským štátom ukladá povinnosť udržiavať minimálne zásoby ropy a/alebo ropných výrobkov (kodifikované znenie) (Ú.v. EÚ L 217, 8.8.2006),
Smernica Rady (EHS) 73/238/EHS zo dňa 24. júla 1973 o opatreniach na zmiernenie následkov ťažkostí pri zásobovaní ropou a ropnými produktmi (Mimoriadne vydanie Ú. v. EÚ, kap. 12/zv. 1).

b) nie je upravená v práve Európskej únie
c) nie je obsiahnutá v  judikatúre Súdneho dvora Európskych spoločenstiev alebo Súdu prvého stupňa Európskych spoločenstiev

4. Záväzky Slovenskej republiky vo vzťahu k Európskym spoločenstvám a Európskej únii:

a) lehoty zostávajú v platnosti
b) nebolo začaté konanie
c) Zákon č. 170/2001 Z. z. o núdzových zásobách ropy a ropných výrobkov a o riešení stavu ropnej núdze v znení zákona č. 240/2006 Z. z.

5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie:
a) úplný

6. Gestor:
Správa štátnych hmotných rezerv Slovenskej republiky

 







Osobitná časť

K článku I

K bodu 1.
Ustanovenie reaguje na článok I. Smernice Rady (ES) 2006/67/ES, ktorého cieľom je zabezpečiť nepretržité udržiavanie výšky núdzových zásob ich zabezpečením v každom čase, čím sa docieli stabilita ekonomiky a preventívne predchádzanie ťažkostí opatreniami, ktoré by zmiernili dopad akéhokoľvek výkyvu v zásobovaní trhu ropnými výrobkami a pomohli preklenúť aj prípadný výpadok v dodávkach ropy pre rafinériu alebo v prípade nového ropného šoku. S tým súvisí ich tvorba a ochraňovanie s využívaním možnosti doplnenia ropy do núdzových zásob v čase, kedy ceny ropy v určitom období poklesnú.

K bodu 2.
Ustanovenie § 3 odsek 4 sa precizuje, pričom sa dopĺňa o zásoby, ktoré sa nezahŕňajú do mesačného štatistického výkazníctva pre Európsku komisiu v zmysle kodifikovanej Smernice Rady 2006/67/ES Článok 2 a Článok 6 bod 3.

K bodu 3. a 4.
Ide o legislatívno-technickú úpravu.

K bodu 5.
Ustanovením § 7 odsek 4 sa precizuje informačná povinnosť voči Európskej únii v prípade, že z dôvodu čerpania núdzových zásob dôjde k ich poklesu pod minimálny limit núdzových zásob, a to v zmysle kodifikovanej Smernice Rady 2006/67/ES Článok 10 bod 3.

K bodu 6. až 8.
Ide o legislatívno-technickú úpravu.
	
K bodu 9. a 10.
	Predmetné ustanovenia nadväzujú na zákon č. 659/2007 Z. z. o zavedení meny euro v Slovenskej republike a o zmene a doplnení niektorých zákonov a zabezpečí plynulý postup pri zmene zákonných peňazí a menovej jednotky v Slovenskej republike v dôsledku prechodu zo slovenskej meny na euro, ktorý umožní  bezproblémové fungovanie oblasti štátnej správy. Sumy pokút a ďalšie sumy ustanovené v uvedených osobitných zákonoch v slovenskej mene sa vyjadrujú v eurách podľa konverzného kurzu medzi eurom a slovenskou menou, ktoré prijala Rada Európskej únie podľa osobitných predpisov, pričom sumy pokút sa zaokrúhľujú na celé eurá nadol. Návrh bol vypracovaný v súlade so zákonom č. 659/2007 Z. z. a jeho prijatie prispeje k transparentnosti rozhodovaní o pokutách, ktoré sa nebudú ukladať v eurocentoch.

K bodu 11.
Príloha č. 1 obsahuje špecifikáciu položiek ropy, ropných polotovarov a vybraných ropných výrobkov zaradených do núdzových zásob z pohľadu spoločného colného sadzobníka.


K bodu 12.
Príloha č. 3 podrobne upravuje podiel skladovania ropy a vybraných ropných výrobkov a lehotu predkladania štatistických údajov o výrobe, zásobách a spotrebe vybraných ropných výrobkov a správu o núdzových zásobách, ktorá sa predkladá Komisii v určenej lehote.

K bodu 13.
Príloha 4 sa precizuje z dôvodu prijatia kodifikovanej Smernice Rady 2006/67/ES, ktorou sa zrušila Smernica Rady 68/414/EHS (Ú. v. ES L 308, 23.12.1968, s. 14), Smernica Rady 72/425/EHS (Ú. v. ES L 291, 28.12.1972, s. 154) a Smernica Rady 98/93/ES (Ú. v. ES L 358, 31.12.1998, s.100). V rámci legislatívno-technickej úpravy sa dopĺňa Smernica Rady 73/238/EHS z 24.7.1973 o opatreniach na zmiernenie ťažkostí v zásobovaní ropnými výrobkami.

K článku II
Navrhuje sa účinnosť zákona.

Hárok1

		Predpokladaná potreba skladovania núdzových zásob v jednotlivých rokoch

				2008				2009				2010				2011				2012

		Ropa		350,000		ton		400,000		ton		435,000		ton		473,000		ton		516,000		ton

		Ropné výrobky		350,000		m3		350,000		m3		350,000		m3		350,000		m3		350,000		m3






